เงินนอกดันหุ้น1,300จุด การเมืองนิ่ง-น้ำไม่ท่วม
“ตระกูลจิตร” หวังการเมืองนิ่งน้ำไม่ท่วม เชื่อต่างชาติดันหุ้นไทยไปต่อ ดัชนี 1,300-1,400 จุด ไม่แพง
30 มี.ค. 2555

“ตระกูลจิตร” หวังการเมืองนิ่งน้ำไม่ท่วม เชื่อต่างชาติดันหุ้นไทยไปต่อ ดัชนี 1,300-1,400 จุด ไม่แพง
นายตระกูลจิตร จิตตไสยะพันธ์ ประธานเจ้าหน้าที่บริหารการลงทุน บริษัทหลักทรัพย์จัดการกองทุน (บลจ.) ธนชาต กล่าวว่า เงินทุนต่างชาติที่ไหลเข้ามาซื้อหุ้นไทยต่อเนื่อง ส่วนหนึ่งเพราะที่ผ่านมาราคายังถูกกว่าตลาดในภูมิภาค ขณะที่ปัจจัยพื้นฐานยังดี กำไรบริษัทจดทะเบียนยังเติบโตได้ แต่ขอให้การเมืองนิ่ง น้ำไม่ท่วม มิเช่นนั้นต่างชาติจะขาดความมั่นใจและอาจโยกเงินลงทุนทางตรงรวมถึงพอร์ตการลงทุนออกไปจากไทยได้
“หุ้นไทยซื้อขายที่สัดส่วนราคาต่อกำไรสุทธิ (พี/อี) ที่ 13–14เท่า คิดเป็นระดับดัชนีประมาณ 1,300-1,400 จุด ก็ถือว่าไม่แพง โอกาสที่หุ้นไทยไปต่อยังมี ระหว่างทางอาจพักฐาน แต่ก็ยังเป็นแนวโน้มขาขึ้น” นายตระกูลจิตร กล่าว
อย่างไรก็ตาม ตลาดหุ้นทั่วโลกที่ปรับตัวขึ้นมาในรอบนี้ไม่ได้เกี่ยวกับเศรษฐกิจดีหรือไม่ แต่เพราะเงินไหลออกจากตลาดตราสารหนี้เข้ามาลงทุนในสินทรัพย์เสี่ยงทั่วโลกอีกครั้ง เพราะผลตอบแทนของพันธบัตรในกลุ่มประเทศพัฒนาแล้วต่ำมาก เฉลี่ยไม่ถึง 2% ขณะที่อัตราผลตอบแทนเงินปันผลเฉลี่ยของตลาดหุ้นโลกประมาณ 3% ซึ่งสถานการณ์แบบนี้เกิดขึ้นไม่บ่อย
นายตระกูลจิตร กล่าวว่า ปัจจุบันตลาดหุ้นทั่วโลกพี/อีเฉลี่ย 16–18 เท่า ถือว่าไม่แพงและมีโอกาสขึ้นได้อีก เพราะในอดีตพี/อีดังกล่าวอยู่บนอัตราดอกเบี้ยพันธบัตรสหรัฐ 10 ปี ที่ประมาณ 5-6% แต่ปัจจุบันอยู่ที่ 2% ซึ่งต่ำจนนักลงทุนรับไม่ได้ จึงเชื่อว่าหุ้นทั่วโลกจะขึ้นได้อีก เนื่องจากเงินทุนที่ไหลเข้ามานี้เป็นเพียงบางส่วนเท่านั้น ยังมีเงินอีกส่วนที่อยู่ในตลาดตราสารหนี้ เพราะยังไม่มั่นใจความเสี่ยงของโลก